ROZHODNUTIE KOMISIE
z 30. apríla 2007,
ktorým sa stanovuje dočasné obchodovanie s určitým sadivom zemiakov, ktoré nespĺňa požiadavky smernice Rady 2002/56/ES
[oznámené pod číslom K(2007) 1852]
(Text s významom pre EHP)
(2007/328/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2002/56/ES z 13. júna 2002 o obchodovaní so sadivom zemiakov (1), a najmä na jej článok 22 ods. 1,
keďže:
(1)
Množstvo sadiva zemiakov kategórie „certifikované sadivo zemiakov“, ktoré je na skladoch vo Švédsku a je vhodné na pestovanie v miestnych environmentálnych podmienkach a spĺňa požiadavky uvedené v smernici 2002/56/ES týkajúce sa počtu rastlín so symptómami väčšej infekcie vírusmi v priamom potomstve, nie je dostatočné, a preto primerane nezodpovedá potrebám tohto členského štátu.
(2)
Nie je možné dostatočne uspokojiť dopyt po sadive zemiakov z iných členských štátov alebo tretích krajín, ktoré spĺňajú všetky požiadavky ustanovené v smernici 2002/56/ES.
(3)
Na základe uvedeného by Švédsko malo byť oprávnené povoliť obchodovanie so sadivom zemiakov, ktoré podlieha menej prísnym požiadavkám, na obdobie do 30. júna 2007.
(4)
Okrem toho iné členské štáty, ktoré môžu zásobovať Švédsko sadivom zemiakov bez ohľadu na to, či sa zber sadiva zemiakov uskutočnil v členskom štáte alebo v tretej krajine, by mali byť oprávnené povoliť obchodovanie s takýmto sadivom zemiakov.
(5)
Je vhodné, aby Švédsko zohrávalo úlohu koordinátora, a tak zabezpečilo, že celkové množstvo sadiva zemiakov povolené podľa tohto rozhodnutia neprekročí maximálne množstvo stanovené týmto rozhodnutím.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre osivá a množiteľský materiál pre poľnohospodárstvo, záhradníctvo a lesníctvo,
PRIJALA TOTO ROZHODNUTIE:
Článok 1
Obchodovanie v rámci Spoločenstva so sadivom zemiakov kategórie „certifikované sadivo zemiakov“, ktoré nespĺňa požiadavky uvedené v smernici 2002/56/ES týkajúce sa počtu rastlín so symptómami väčšej infekcie vírusmi v priamom potomstve, sa povoľuje na obdobie do 30. júna 2007, v súlade s požiadavkami stanovenými v prílohe k tomuto rozhodnutiu a za týchto podmienok:
a)
počet rastlín so symptómami väčšej infekcie vírusmi v priamom potomstve sadiva zemiakov kategórie „certifikované sadivo zemiakov“ nie je vyšší ako percentuálny podiel stanovený v prílohe;
b)
úradné označenie uvádza percentuálny podiel rastlín so symptómami väčšej infekcie vírusmi v priamom potomstve sadiva zemiakov kategórie „certifikované sadivo zemiakov“ zistený úradným preskúšaním vykonaným v súlade s článkom 2 písm. c) bodom iv) smernice 2002/56/ES;
c)
sadivo zemiakov bolo umiestnené na trh v súlade s článkom 2 tohto rozhodnutia.
Článok 2
Každý dodávateľ sadiva zemiakov, ktorý chce na trh uviesť sadivo zemiakov uvedené v článku 1, požiada o povolenie členský štát, v ktorom má sídlo alebo do ktorého dováža.
Príslušný členský štát dodávateľovi povolí umiestniť sadivo zemiakov na trh okrem prípadov, keď:
a)
existuje dostatok dôvodov pochybovať o tom, či je dodávateľ schopný na trh umiestniť také množstvo sadiva zemiakov, na aké požiadal v rámci povolenia, alebo
b)
by tým celkové množstvo, ktorého dodávka by bola povolená na základe príslušnej odchylnej úpravy, prekročilo maximálne množstvo stanovené v prílohe k tomuto rozhodnutiu.
Článok 3
Pri uplatňovaní tohto rozhodnutia si členské štáty navzájom administratívne pomáhajú.
Švédsko zohráva úlohu koordinujúceho členského štátu s cieľom zabezpečiť, aby celkové povolené množstvo neprekročilo maximálne množstvo stanovené v prílohe k tomuto rozhodnutiu.
Každý členský štát, ktorému bude doručená žiadosť podľa článku 2, bezodkladne oznámi koordinujúcemu členskému štátu množstvo, na ktoré sa žiadosť vzťahuje. Koordinujúci členský štát bezodkladne informuje tento členský štát o tom, či by povolenie mohlo mať za následok prekročenie maximálneho množstva.
Článok 4
Členské štáty bezodkladne oznámia Komisii a ostatným členským štátom množstvá, ktoré v súlade s týmto rozhodnutím povolili uvádzať na trh.
Článok 5
Toto rozhodnutie je určené členským štátom.
V Bruseli 30. apríla 2007